CELEX: 32018D0232
Language: el
Date: 2018-02-15 00:00:00
Title: Εκτελεστική απόφαση (ΕΕ) 2018/232 της Επιτροπής, της 15ης Φεβρουαρίου 2018, για την παράταση του μέτρου που έλαβε το Βέλγιο σχετικά με τη διάθεση στην αγορά και τη χρήση των βιοκτόνων VectoMax G και Aqua-K-Othrine σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2018) 759]

17.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 45/31
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/232 ΤΗΣ ΕΠΙΤΡΟΠΉΣ
   της 15ης Φεβρουαρίου 2018
   για την παράταση του μέτρου που έλαβε το Βέλγιο σχετικά με τη διάθεση στην αγορά και τη χρήση των βιοκτόνων VectoMax G και Aqua-K-Othrine σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2018) 759]
      
   
   (Τα κείμενα στην ολλανδική και γαλλική γλώσσα είναι τα μόνα αυθεντικά)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,,
   Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο,
   Εκτιμώντας τα ακόλουθα:
   
               (1)
            
            
               Στις 3 Μαΐου 2017 το Βέλγιο εξέδωσε απόφαση σύμφωνα με το πρώτο εδάφιο του άρθρου 55 παράγραφος 1 του κανονισμού (ΕΕ) αριθ. 528/2012, ώστε να επιτραπεί έως την 31η Οκτωβρίου 2017 η διάθεση στην αγορά και η χρήση στην Περιφέρεια της Φλάνδρας των βιοκτόνων VectoMax G και Aqua-K-Othrine για την καταπολέμηση των προνυμφών και των ενήλικων χωροκατακτητικών εξωτικών κουνουπιών (του γένους Aedes) (εφεξής «κουνούπια») και των τυχόν νέων πληθυσμών που ίσως ανακαλυφθούν στην Περιφέρεια της Φλάνδρας στο πλαίσιο του σχεδίου παρακολούθησης των εξωτικών κουνουπιών στο Βέλγιο που είναι γνωστό ως «MEMO» (εφεξής «το μέτρο»). Το Βέλγιο γνωστοποίησε αμέσως στην Επιτροπή και στα άλλα κράτη μέλη το μέτρο που έλαβε και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του εν λόγω κανονισμού.
            
         
               (2)
            
            
               Το VectoMax G περιέχει τον Bacillus thuringiensis subsp. israelensis ορότυπος H14, στέλεχος AM65-52 και τον Bacillus sphaericus subsp. 2362, στέλεχος ABTS-1743 (εφεξής «Bacillus thuringiensis israelensis» και «Bacillus sphaericus» αντίστοιχα) ως δραστικές ουσίες και το Aqua-K-Othrine περιέχει την δελταμεθρίνη ως δραστική ουσία, όλα για χρήση στον τύπο προϊόντων 18 όπως ορίζεται στο παράρτημα V του κανονισμού (ΕΕ) αριθ. 528/2012. Σύμφωνα με τις πληροφορίες που παρασχέθηκαν από το Βέλγιο, το μέτρο ήταν αναγκαίο για την προστασία της δημόσιας υγείας, καθώς τα εν λόγω κουνούπια, που εντοπίστηκαν στο Βέλγιο σε δύο τόπους στην επαρχία Ανατολικής Φλάνδρας, μπορεί να είναι φορείς για νόσους όπως ο δάγγειος και η τσικουγκούνια, και θα πρέπει να αποτραπεί η πιθανή τους διάδοση κατά το δυνατόν περισσότερο και συντομότερα.
            
         
               (3)
            
            
               Στις 27 Σεπτεμβρίου 2017 η Επιτροπή έλαβε αιτιολογημένη αίτηση από το Βέλγιο, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012, για παράταση του μέτρου. Η αιτιολογημένη αίτηση καταρτίστηκε με βάση τις ανησυχίες που εκφράστηκαν εξαιτίας της απειλής για τη δημόσια υγεία που ενέχουν τα κουνούπια. Δεδομένου ότι η εκστρατεία για την καταπολέμηση των πληθυσμών κουνουπιών που έχουν εντοπιστεί στο Βέλγιο δεν έχει ακόμη ολοκληρωθεί και το σχέδιο παρακολούθησης MEMO είναι ακόμη σε εξέλιξη, τα προαναφερθέντα προϊόντα θα ήταν αναγκαία για την καταπολέμηση των αναγνωρισμένων και τυχόν νέων πληθυσμών κουνουπιών που μπορεί να εντοπιστούν στην Περιφέρεια της Φλάνδρας, λόγω της έλλειψης κατάλληλων εναλλακτικών προϊόντων στο Βέλγιο.
            
         
               (4)
            
            
               Το Ευρωπαϊκό Κέντρο Πρόληψης και Ελέγχου Νόσων αναγνωρίζει ότι σημειώθηκε δραματική παγκόσμια εξάπλωση των κουνουπιών, μεταξύ των οποίων του γένους Aedes, που διευκολύνεται ιδιαίτερα από τις ανθρώπινες δραστηριότητες και μπορεί να συνεπάγεται σοβαρή απειλή για την υγεία.
            
         
               (5)
            
            
               Καθώς η έλλειψη κατάλληλης καταπολέμησης των κουνουπιών που δεν μπορούν να αντιμετωπιστούν με άλλα μέσα ενδέχεται να συνεπάγεται κίνδυνο για τη δημόσια υγεία, είναι σκόπιμο να επιτραπεί στο Βέλγιο να παρατείνει το μέτρο για χρονικό διάστημα που δεν υπερβαίνει τις 550 ημέρες υπό ορισμένες προϋποθέσεις.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το Βέλγιο μπορεί να παρατείνει για χρονικό διάστημα που δεν υπερβαίνει τις 550 ημέρες το μέτρο σχετικά με τη διάθεση στην αγορά και τη χρήση των βιοκτόνων VectoMax G και Aqua-K-Othrine για τον τύπο προϊόντων 18, όπως ορίζεται στο παράρτημα V του κανονισμού (ΕΕ) αριθ. 528/2012, για την καταπολέμηση των κουνουπιών-φορέων, διασφαλίζοντας ταυτόχρονα ότι τα εν λόγω προϊόντα χρησιμοποιούνται μόνο από πιστοποιημένους φορείς και υπό την επίβλεψη της αρμόδιας αρχής.
   Άρθρο 2
   Η παρούσα απόφαση απευθύνεται στο Βασίλειο του Βελγίου.
   
      Βρυξέλλες, 15 Φεβρουαρίου 2018.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 167 της 27.6.2012, σ. 1.